text: নান্যাচরে ফুটবল খেলাকে কেন্দ্র করে সেটলারদের হামলায় ১১ জন পাহাড়ি আহত - chtnews.com
  নান্যাচরে ফুটবল খেলাকে কেন্দ্র করে সেটলারদের হামলায় ১১ জন পাহাড়ি আহত
  সিএইচটি নিউজ , শুক্রবার, সেপ্টেম্বর ১২, ২০১৪, আপডেট: ৮:৪৬ পূর্বাহ্ণ
  নান্যাচর: রাঙামাটির নান্যাচর উপজেলার বুড়িঘাট ইউনিয়নের উত্তর হাতিমারা এলাকায় ফুটবল খেলাকে কেন্দ্র করে সেটলার বাঙালিদের হামলায় ১১ জন পাহাড়ি আহত হওয়ার খবর পাওয়া গেছে। গতকাল ১১ সেপ্টেম্বর বৃহস্পতিবার বিকালে এ ঘটনা ঘটে।
  জানা যায়, হাতিমারা শাপলা ক্লাবের উদ্যোগে আয়োজিত ফুটবল টুর্ণামেন্টে গতকাল বৃহস্পতিবার সাপমারা ক্লাব ও বুড়িঘাট বাজার দলের মধ্যে ফাইনাল খেলা চলছিল। খেলা পরিচালনা করছিলেন রেফারী পলেন চাকমা। খেলার কয়েক মিনিটের মধ্যে সাপমারা ক্লাব বুড়িঘাট বাজার দলকে একটি গোল দেয়। খেলা চলাকালে রেফারী পলেন চাকমা বুড়িঘাট বাজার দলকে একটি ফাউল ধরিয়ে দিলে বাঙালিরা উত্তেজনা সৃষ্টি করে এবং তারা রেফারী পলেন চাকমার উপর হামলা চালায়। এক পর্যায়ে পাহাড়ি-বাঙালি উভয় পক্ষের মধ্যে সংঘর্ষ বেঁধে যায়। এতে সেটলার বাঙালিদের হামলায় ১১ জন পাহাড়ি আহত হয়। আহতদের মধ্যে সুমন চাকমা, পলেন চাকমা, বমমো চাকমা, নাগা চাকমা, করুণাময় চাকমা ও জপেশ চাকমার নাম জানা গেছে। বাকীদের নাম জানা যায়নি। আহতদের নান্যাচর স্বাস্থ্য কমপ্লেক্সে ভর্তি করা হয়েছে। এছাড়া বাঙালিদের মধ্যেও কয়েকজন আহত হওয়ার খবর পাওয়া গেছে।
  পরে খবর পেয়ে সেনাবাহিনী ও পুলিশ ঘটনাস্থলে উপস্থিত হয়ে পরিস্থিতি নিয়ন্ত্রণে নিয়ে আসে।
  এদিকে, এ ঘটনাকে কেন্দ্র করে আজ শুক্রবার বুড়িঘাটে সেনাবাহিনী পাহাড়ি ও বাঙালিদের নিয়ে মিটিঙ ডেকেছে বলে জানা গেছে।